קווין סורבו

קווין דייוויד סורבו (אנגלית: Kevin David Sorbo; ) הוא שחקן אמריקאי. ידוע בעיקר בתפקידו הרקולס בסדרה המצליחה "הרקולס: המסעות המופלאים", וכקפטן דילן האנט בסדרה "אנדרומדה".

ביוגרפיה 

סורבו נולד בעיר מאונד, מינסוטה לארדיס, אח במקצועו, ולין, מורה לביולוגיה ומתמטיקה. קווין גדל על ברכי הנצרות מהזרם הלותרניזם, ולאחר סיום לימודיו באוניברסיטת מורהד מינסוטה פנה לעסוק בדוגמנות צילום וטלוויזיה בשנות השמונים של המאה העשרים.

תחילת דרכו כשחקן החל בתפקידי אורח בסדרות כגון "ראשון עד עשר" (1st & Ten) ובסדרת הטלוויזיה הנודעת "רצח במשיכת קולמוס" (Murder, She Wrote) בכיכובה של השחקנית אנג'לה לאנסברי, בהמשך נבחן לתפקידים ראשיים בסדרות "לויס וקלארק: הרפתקאותיו החדשות של סופרמן", ובנוסף לסדרה "תיקים באפלה", שני מבחני בד אשר לא זכה בהם.

לימים במהלך שנות התשעים של המאה העשרים התקבל לתפקיד הגיבור הרקולס, תפקיד ראשי בסדרה "הרקולס: המסעות המופלאים", תפקיד אשר העניק לו פרסום עולמי בעקבות הצלחתה המסחררת של הסדרה אשר עסקה בסיפורי גבורתו של הגיבור המיתולוגי הרקולס. עוד השתתף בסרטי פעולה כגון "קול הכובש" (Kull the Conqueror), תפקיד אורח בסדרה "זינה הנסיכה הלוחמת", ובתפקיד ראשי נוסף וידוע כקפטן דילן האנט בסדרה "אנדרומדה", העוסקת במדע בדיוני עתידי.

בשנת 2006 גילם את דמותו של פרנק אטווד בעונה הרביעית והאחרונה סדרת הנעורים "The O.C." של רשת FOX. בשנת 2008 שיחק בעיבוד האמריקאי של רשת NBC לסדרה הישראלית "האקס המיתולוגי", בכיכובה של אליזבת ריזר.

בשנת 2012 שיחק בסרט הטלוויזיה "מלאכים של החג", לצידה של איזבלה וידוביץ'.

בשנת 2018 שיחק בתפקיד ראשי לצד לוגן אלן בסרט הקולנוע "ברני הדולפין".

חיים אישיים 
סורבו נשוי לשחקנית סם ג'נקינס, אותה הכיר על סט הסדרה "הרקולס: המסעות המופלאים", שם הופיעה בתפקיד אורח, ולהם שלושה ילדים ביניהם השחקן בריידן סורבו. קווין סורבו מכהן כדובר הארגון !A World Fit For Kids, ארגון ללא מטרות רווח הפועל למען הכשרת בני נוער כמורי עזר לילדים צעירים.

סורבו הוא נוצרי אדוק. לדבריו עובדה זו מנעה את קידומו בתעשיית הסרטים.

בריאיון לרדיו הנוצרי "פטר הייק", טען כי הוליווד נוקטת גישה מזלזלת בהפקת סרטים העוסקים בעלילות תנ"כיות.

סורבו שיחק בסרט "אלוהים לא מת" (2014). סרט העוסק בוויכוח בין מרצה אתאיסט לסטודנט נוצרי.

פילמוגרפיה

קולנוע 
 שחיטה של החפים מפשע (1993)
 קול הכובש (1997)
אדם הגוזז (2004)
מלאך נוקם (2007) - סרט טלוויזיה
 פגוש את הספרטנים (2008)
שיר הלל אמריקאי (2008)
Prairie Fever (2008)
מה אם... (2010)
עלילות האימפריה הקדומה (2010)
Julia X 3D (2011)
 מלאכים של החג (2012) - סרט טלוויזיה
אלוהים לא מת (2014)
ברני הדולפין (2018)
The Girl Who Believes in Miracles (2021)
Final Invasion (TBA)
Ghostkiller (TBA)
DragonMan: The Adventures of Luke Starr (TBA)

טלוויזיה 
 ראשון עד עשר (1988)
 רצח במשיכת קולמוס (1993)
 זינה הנסיכה הלוחמת (1995)
 הרקולס: המסעות המופלאים (1995–1999)
 אנדרומדה (2000–2005)
 שני גברים וחצי (2006)
 The O.C. (2007)
 האקס המיתולוגי (2008)
 The Middleman (2008)
 גארי הרווק (2009)
 הוואי חמש-אפס (2010)
 סם סטיל וגביע הקריסטל (2011)
 הביץ' מדירה 23 (2012)
 קיי ופיל (2012)
 סופרגירל (2017)

קישורים חיצוניים

הערות שוליים 

ערכים שבהם תבנית בריטניקה אינה מתאימה
שחקני קולנוע וטלוויזיה אמריקאים
במאי טלוויזיה אמריקאים
כותבי זיכרונות
אמריקאים שנולדו ב-1958